ক্ষমা চেয়ে নেওয়া ভাল। আজকের পর, আরসিবিকে তাদের গুহায় এ ভাবে ধ্বংস করার নারকীয় দৃশ্য দেখার পর মাসল রাসেল আর পাঠান-পরাক্রমের বিচার কোনও দিন বোধহয় আর ক্রিকেটের ক্ষুদ্রবুদ্ধি দিয়ে করা উচিত নয়। স্কোরবোর্ড দেখাচ্ছে ছ’টা চার ও তিনটে ছয় মেরে ইউসুফ ২৯ বলে ৬০ নটআউট এবং কিছুই দেখাচ্ছে না। ইউসুফের মারণলীলা আজ বুঝতে হলে গেইলকে দেখতে হবে। যিনি ম্যাচ শেষে ইউসুফের হাত ধরে দাঁড়িয়ে রইলেন। দেখতে হবে বিরাট কোহালিকে, যিনি সবার আগে ছুটে গিয়ে বাহবা দিয়ে এলেন সিনিয়র পাঠানকে। স্বাভাবিক। যে ইনিংসটা চিন্নাস্বামীতে সোমবার ইউসুফ খেলে গেলেন, তা গেইল বা বিরাট যে-ই হন, খেলতে পারলে গর্বিত বোধ করবেন।